Document ID: 32012R0311

KOMMISSIONENS DELEGEREDE FORORDNING (EU) Nr. 311/2012
af 21. december 2011
om ændring af forordning (EF) nr. 809/2004 om gennemførelse af Europa-Parlamentets og Rådets direktiv 2003/71/EF for så vidt angår elementer vedrørende prospekter og annoncer
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2003/71/EF af 4. november 2003 om det prospekt, der skal offentliggøres, når værdipapirer udbydes til offentligheden eller optages til handel, og om ændring af direktiv 2001/34/EF (1), særlig artikel 7, stk. 1, og
ud fra følgende betragtninger:
(1)
I henhold til Kommissionens forordning (EF) nr. 809/2004 (2) skal udstedere fra tredjelande udarbejde de historiske regnskabsoplysninger i prospekter for udbud af værdipapirer til offentligheden eller optagelse af værdipapirer til handel på et reguleret marked i overensstemmelse med International Financial Reporting Standards (IFRS) eller de nationale regnskabsstandarder i et tredjeland, forudsat at de er ækvivalente med disse standarder.
(2)
Med henblik på vurdering af, om et tredjelands almindeligt anerkendte regnskabsprincipper (GAAP) er ækvivalente med vedtagne IFRS, er der ved Kommissionens forordning (EF) nr. 1569/2007 (3) fastlagt en definition af ækvivalens og indført en mekanisme til konstatering af, om et tredjelands GAAP er ækvivalente. I henhold til de betingelser, der gælder for ækvivalensmekanismen, kan udstedere fra tredjelande få tilladelse til at anvende GAAP fra tredjelande, som konvergerer mod eller har forpligtet sig til at gå over til IFRS, i en overgangsperiode indtil den 31. december 2011. Det er vigtigt at vurdere de foranstaltninger, som visse lande har truffet for at konvergere deres regnskabsstandarder mod eller gå over til IFRS. Derfor er forordning (EF) nr. 1569/2007 blevet ændret med det formål at forlænge overgangsperioden indtil den 31. december 2014. Kommissionen har taget hensyn til rapporten fra Den Europæiske Værdipapir- og Markedstilsynsmyndighed (ESMA) i november 2010 om Kina, Canada, Indien og Sydkorea, der blev indrømmet en overgangsperiode ved Kommissionens beslutning 2008/961/EF af 12. december 2008 om tredjelandsudstederes brug af visse tredjelandes nationale regnskabsstandarder og internationale regnskabsstandarder ved udarbejdelsen af koncernregnskaber (4), og Kommissionens forordning (EF) nr. 1289/2008 af 12. december 2008 om ændring af forordning (EF) nr. 809/2004 om gennemførelse af Europa-Parlamentets og Rådets direktiv 2003/71/EF, for så vidt angår elementer vedrørende prospekter og annoncer (5), og til opdateringerne om Kina og Indien fra april 2011.
(3)
I april 2010 udsendte det kinesiske finansministerium en køreplan for det videre arbejde med at sikre konvergens mellem de kinesiske standarder og IFRS (»Roadmap for Continuing Convergence of the Accounting Standards for Business Enterprises (ASBE) with IFRS«), hvori det gentages, at Kina forpligter sig til at videreføre processen med at sikre konvergens mod IFRS. Siden oktober 2010 er alle nuværende standarder og fortolkninger fra International Accounting Standards Board gennemført i ASBE. Ifølge ESMA er konvergensniveauet tilfredsstillende, og forskellene gælder ikke som manglende overholdelse af IFRS. Derfor bør de kinesiske ASBE anses for ækvivalente med vedtagne IFRS fra og med den 1. januar 2012.
(4)
Canadas Accounting Standards Board forpligtede sig i januar 2006 offentligt til at gå over til IFRS senest den 31. december 2011. Canadas Accounting Standards Board har godkendt, at IFRS medtages i det canadiske Institute of Chartered Accountants’ håndbog som canadiske GAAP for alle offentlige profitorienterede regnskabspligtige virksomheder fra 2011. Derfor bør de canadiske GAAP anses for ækvivalente med vedtagne IFRS fra og med den 1. januar 2012.
(5)
Sydkoreas Financial Supervisory Commission og Korean Accounting Institute forpligtede sig i marts 2007 offentligt til at gå over til IFRS senest den 31. december 2011. Sydkoreas Accounting Standards Board har vedtaget IFRS som koreanske IFRS (K-IFRS). K-IFRS svarer til IFRS, og siden 2011 har alle børsnoterede virksomheder i Sydkorea haft pligt til at anvende dem. Ikke-børsnoterede finansielle institutter og statsejede virksomheder har også pligt til at anvende K-IFRS. Andre ikke-børsnoterede virksomheder kan vælge at anvende dem. Derfor bør de sydkoreanske GAAP anses for ækvivalente med vedtagne IFRS fra og med den 1. januar 2012.
(6)
Den indiske regering og Indiens Institute of Chartered Accountants forpligtede sig i juli 2007 offentligt til at gå over til IFRS senest den 31. december 2011 med det formål at sikre, at de indiske GAAP er fuldstændigt i overensstemmelse med IFRS, når programmet er gennemført. Efter en undersøgelse på stedet i januar 2011 bemærkede ESMA dog, at der tilsyneladende er visse forskelle mellem de indiske GAAP og IFRS, som kan få betydning i praksis. Der er fortsat en vis usikkerhed forbundet med tidsplanen for gennemførelse af et indberetningssystem, som er i overensstemmelse med IFRS. Ingen udstedere i Indien har benyttet sig af muligheden for frivilligt at anvende IFRS på et tidligt tidspunkt, og derfor findes der ingen erfaringer med håndhævelse af IFRS.
(7)
Derfor bør overgangsperioden forlænges i op til tre år indtil den 31. december 2014, således at udstedere i tredjelande kan udarbejde deres årsregnskaber og halvårsregnskaber i overensstemmelse med de indiske GAAP i EU.
(8)
Da den overgangsperiode, hvori Kommissionen i henhold til forordning (EF) nr. 809/2004 har indrømmet Kinas, Canadas, Sydkoreas og Indiens GAAP ækvivalensstatus, udløber den 31. december 2011, bør nærværende forordning finde anvendelse fra den 1. januar 2012. Dette er nødvendigt for at give udstedere fra disse tredjelande, hvis værdipapirer er optaget til handel i Unionen, retssikkerhed og undgå risikoen for, at de skal afstemme deres regnskaber efter IFRS. Bestemmelsen om tilbagevirkende kraft letter derfor en eventuel ekstra byrde for de berørte udstedere.
(9)
Forordning (EF) nr. 809/2004 bør derfor ændres i overensstemmelse hermed -
VEDTAGET DENNE FORORDNING:
Artikel 1
I artikel 35 i forordning (EF) nr. 809/2004 foretages følgende ændringer:
1)
I stk. 5 tilføjes følgende som andet afsnit:
»Fra den 1. januar 2012 kan udstedere fra tredjelande ikke alene fremlægge deres historiske regnskabsoplysninger i overensstemmelse med de i første afsnit nævnte standarder, men også i overensstemmelse med følgende standarder:
a)
Folkerepublikken Kinas almindeligt anerkendte regnskabsprincipper
b)
Canadas almindeligt anerkendte regnskabsprincipper
c)
Republikken Koreas almindeligt anerkendte regnskabsprincipper.«
2)
Stk. 5a affattes således:
»5a. Udstedere fra tredjelande er ikke omfattet af et krav efter bilag I, punkt 20.1, bilag IV, punkt 13.1, bilag VII, punkt 8.2, bilag X, punkt 20.1, eller bilag XI, punkt 11.1, om at omarbejde historiske regnskabsoplysninger, der indgår i et prospekt og vedrører regnskabsårene forud for regnskabsår, der starter den 1. januar 2015 eller senere, eller et krav efter bilag VII, punkt 8.2a, bilag IX, punkt 11.1, eller bilag X, punkt 20.1a, om at fremlægge en udførlig redegørelse for forskellene mellem International Financial Reporting Standards, der er vedtaget i henhold til forordning (EF) nr. 1606/2002, og de regnskabsprincipper, efter hvilke der er udarbejdet sådanne oplysninger om regnskabsårene forud for de regnskabsår, der starter den 1. januar 2015 eller senere, hvis de historiske regnskabsoplysninger er udarbejdet i overensstemmelse med Republikken Indiens almindeligt anerkendte regnskabsprincipper.«
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. januar 2012.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 21. december 2011.

Labels: 2
4
5
12
18